মুহূর্তে কাফের শিবিরের উল্লাস ও আনন্দধ্বনি থেমে গেল। এতোক্ষণ মুসলমানরা ছিল নিশ্চুপ, এবার তাদের কণ্ঠে ধ্বনিত হলো আল্লাহু আকবর ধ্বনি। আকরামা আগেই বলেছিল, ‘একজনকে হত্যা করতে পারলেই তোমরা বাকি ছয়জনকেও হত্যার অধিকার পেয়ে যাবে।’ উমরু পরাজিত হতে পারে এমনটা কেউ কল্পনাও করেনি। এই অভাবিত ঘটনায় সবার মত আকরামাও বিমূঢ় হয়ে পড়েছিল। কিন্তু মুহূর্তেই সে নিজেকে সামলে নিলো এবং ঘোড়ার মুখ খন্দকের দিকে করে ঘোড়া ছুটিয়ে দিলো। বাকিরাও অনুসরণ করলো তাকে। আকরামার ঘোড়া খন্দক পার হতে পারলো না। ওপারের মাটিতে আছড়ে পড়ে গড়িয়ে খন্দকে পড়ে গেল। আকরামা মাটিতে বর্শা আটকে কোনমতে আত্মরক্ষা করলো এবং ওপারে পৌঁছলো। আকরামাসহ পাঁচজন খন্দক পার হলেও একজন ঘোড়াসমেত খন্দকে পড়ে গেল। মুজাহিদরা তাকে হত্যা করলো। এ অভিযানে পরাজয়ের গ্লানি নিয়ে ফিরতে পারলেও আকরামাকে হারাতে হলো তার দুই জাঁদরেল যোদ্ধাকে। মুসলমানরা তীর-ধনুক নিয়ে পাহারা জোরদার করলো। কাফেররা দ্রুত খন্দকের কাছ থেকে সরে পড়লো।